<b>תשובה </b>אין לנכד ראובן לגבוה שום דבר בשטר זה והטעם כי דין בן ראובן עם בן שמעון הוא כמו שאמרו רז''ל וכן היתומים מן היתומים לא יפרעו אלא בשבועה שלא פקדנו אבא ושלא מצאנו בין שטרותיו של אבינו שטר זה פרוע וכאשר מת בן ראובן ולא נשבע שבועה זאת אשר עליו אין על בנו לישבע שבועה זאת ולגבות שהרי אינו יודע מה שעבר בין אביהם ובזה אמרו אין אדם מורש שבועה לבניו כי אינו ראוי לישבע מאחר שאינו יודע מה שהיה וכן בנדון דידן אין נכד ראובן ראוי לישבע על אביו שלא צוהו אביו ולא מצא בין שטרותיו של אביו שהרי אינו יודע באמת אם כן אין לנכד ראובן לגבות כלום בשטר זה אבל יחרים סתם על מי שיודע על ממון זה אשר בשטר זה אם מגיע לו מצד אבי אביו ואינו נותנה לו וכך הדין: